Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2022/C 263/11)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1).

OBVESTILO O STANDARDNI SPREMEMBI, KI SPREMINJA ENOTNI DOKUMENT

„Cigales“

PDO-ES-A0622-AM03

Datum obvestila: 12. april 2022

OPIS ODOBRENIH SPREMEMB IN RAZLOGI ZANJE

1. Spremembe fizikalno-kemijskih lastnosti

OPIS

Ta sprememba se nanaša na najvišjo vsebnost skupnega žveplovega dioksida, izraženo v miligramih na liter (mg/l), ki je enaka zgornjim mejam iz veljavne zakonodaje. Pri belih vinih in vinih rosé/clarete je zgornja meja zvišana s 150 mg/l na 200 mg/l, pri rdečih vinih pa s 140 mg/l na 150 mg/l. Popravljen je tudi način merjenja vsebnosti sladkorja v kakovostnih penečih vinih, ki se zdaj nanaša na grame na liter glukoze, fruktoze in saharoze. Saharoza prej ni bila navedena.

Ta sprememba se nanaša na točko 2(a) specifikacije proizvoda in točko 4 enotnega dokumenta.

To se šteje za standardno spremembo, ki spreminja enotni dokument, saj ne vključuje bistvene spremembe lastnosti proizvoda, ki ohranja enake lastnosti in profil, kot so opisani v povezavi, kar je rezultat prepleta naravnih in človeških dejavnikov. Zato se šteje, da ta sprememba ne spada v nobeno od kategorij iz člena 14(1) Uredbe (EU) 2019/33.

RAZLOGI

Štelo se je za nepotrebno, da bi bile zgornje meje za žveplov dioksid nižje od zakonsko določenih, saj bi bilo vina tako morda težje ustrezno shranjevati, kakovost pa se ne bi izboljšala.

2. Vključitev izraza „clarete“ kot sinonima za izraz „rosé“

OPIS

Uveden je bil izraz „clarete“ kot sinonim za izraz „rosé“.

Ta sprememba se nanaša na naslednje oddelke specifikacije proizvoda in enotnega dokumenta: oddelki 2(a), 2(b), 3(c), 5 in 7 specifikacije proizvoda ter oddelka 4 in 5 enotnega dokumenta.

To se šteje za standardno spremembo (ki spreminja enotni dokument), saj ne vključuje bistvene spremembe lastnosti proizvoda, temveč se z njo le ponovno uvaja tradicionalni izraz, ki se je od nekdaj uporabljal za vina s tega območja. Ohranjeni so lastnosti in profil, kot so opisani v povezavi, kar je posledica prepleta naravnih in človeških dejavnikov. Zato se šteje, da ta sprememba ne spada v nobeno od kategorij iz člena 14(1) Uredbe (EU) 2019/33.

RAZLOGI

Izraz „clarete“ se je tradicionalno uporabljal za vina rosé, pridelana na območju Cigales in drugih vinorodnih območjih v Španiji. Ko je bila uvedena označba porekla, so se vina, pridelana na ta način, po veljavni zakonodaji lahko imenovala le „rosé“. Zato je bila ta vrsta vina opredeljena kot „rosé“, izraz „clarete“ pa je bil izpuščen. Izraz „clarete“ se v skladu s trenutno veljavno zakonodajo lahko uporablja kot sinonim za izraz „rosé“. Cilj je ponovna uvedba tega tradicionalnega izraza, da se obudi spomin na to vrsto vina iz začetkov tega vinorodnega okraja. Tako se bo lahko povečala vrednost teh vin, saj se razlikujejo od vin rosé, ki se pridelujejo drugje po svetu.

3. Preoblikovanje opisa organoleptičnih lastnosti

OPIS

Izboljšanje organoleptičnega opisa vin.

Ta sprememba vpliva na točko 2(b) specifikacije proizvoda in točko 4 enotnega dokumenta.

To se šteje za standardno spremembo (ki spreminja enotni dokument), saj ne vključuje bistvene spremembe lastnosti proizvoda, temveč se z njo le posodablja njegov opis. Zato se šteje, da ta sprememba ne spada v nobeno od kategorij iz člena 14(1) Delegirane uredbe Komisije (EU) 2019/33.

RAZLOGI

Regulativni odbor za ZOP „Cigales“, ki je akreditiran po standardu ISO 17065, je organoleptično analizo vin oddal v izvajanje laboratoriju za senzorične analize, ki je akreditiran po standardu ISO 17025. Opis organoleptičnih lastnosti je bil spremenjen na podlagi večletnih izkušenj in zdaj ustreza postopku analize po merilih iz standarda ISO 17025. Vključeni so bili tudi posamezni opisi sladkih belih vin, vin rosé in rdečih vin, da se natančneje navede značaj teh vin in omogoči podrobnejša analiza.

4. Sprememba gostote zasaditve

OPIS

Ta sprememba omogoča, da se obstoječi nasadi izvzamejo iz zahteve glede najmanjše gostote 1 000 trsov na hektar.

To vpliva na točko 3(a) specifikacije proizvoda in točko 5.1 enotnega dokumenta.

Gre za standardno spremembo, saj ne vključuje bistvene spremembe lastnosti proizvoda. Pravzaprav so najpristnejša vina z ZOP „Cigales“ pridelana iz grozdja, ki raste v najstarejših nasadih. Ne spada v nobeno od kategorij sprememb na ravni Unije iz člena 14(1) Uredbe (EU) 2019/13.

RAZLOGI

Namen te spremembe je zagotoviti, da stari vinogradi v tem vinorodnem okraju, v katerih raste manj kot 1 000 trsov na hektar, ostanejo nedotaknjeni. Ti vinogradi imajo zgodovinsko in kulturno vrednost, poleg tega v njih zaradi majhnega donosa in starosti trsov uspeva izjemno kakovostno grozdje. Iz te surovine se proizvajajo najkakovostnejša vina z najvišjo dodano vrednostjo.

Poleg tega ni smiselno, da bi se te stare parcele izključile, ker niso skladne z najmanjšo gostoto zasaditve, saj so sadilne razdalje v teh starih vinogradih 3 x 3 m (kar je omogočilo prilagoditev na mehanizacijo). Njihova izključitev bi povzročila izgube produktivnega potenciala in kakovosti.

5. Vključitev možnosti za zmanjšanje verjetnega deleža alkohola grozdja v nekaterih letinah

OPIS:

Uvaja se možnost zmanjšanja deleža alkohola grozdja v nekaterih letinah za 0,5 stopinje.

Ta sprememba vpliva na točko 3(b.1) specifikacije proizvoda in točko 5.1 enotnega dokumenta.

Gre za standardno spremembo, saj ne vključuje bistvenih sprememb, ker je ta možnost vedno obstajala. Vključuje le prenos uredbe (ki je zdaj vključena kot notranje pravilo delovanja) v specifikacijo proizvoda, tj. dokument, v katerem so navedene vse tehnične določbe, ki vplivajo na proizvod. Zato ne spada v nobeno od kategorij sprememb na ravni Unije iz člena 14(1) Uredbe (EU) 2019/13.

RAZLOGI

S to spremembo se uvaja možnost, da regulativni odbor dovoli zmanjšanje najmanjšega verjetnega deleža alkohola v grozdju v nekaterih letinah za največ 0,5 °Beauméja, če se prej opravi tehnična študija, ki utemeljuje takšno zmanjšanje.

Smernice za zmanjšanje deleža alkohola v nekaterih letinah so bile vključene v veljavno pravilo iz uredbe za ZOP „Cigales“, ki je bila sprejeta pred specifikacijo proizvoda. Ta uredba je bila pred kratkim spremenjena in ne vključuje več te možnosti, ki bi jo bilo treba kot tehnični ukrep vključiti v specifikacijo proizvoda.

6. Vključitev možnosti uporabe različnih vrst kakovostnega penečega vina

OPIS

S to spremembo se uvaja možnost, da se kakovostna peneča vina proizvajajo tudi z drugimi metodami in ne le s tradicionalno metodo.

To vpliva na točko 3(b.1) specifikacije proizvoda in točko 5.1 enotnega dokumenta.

Gre za standardno spremembo, ki spreminja enotni dokument. Kakovostna peneča vina morajo še naprej ustrezati organoleptičnim lastnostim in fizikalno-kemijskim značilnostim iz specifikacije proizvoda, ne glede na metodo pridelave. Zato ne spada v nobeno od kategorij sprememb na ravni Unije iz člena 14(1) Uredbe (EU) 2019/13.

RAZLOGI

Kakovostna peneča vina se lahko pridelujejo po kateri koli dovoljeni metodi iz Priloge VII, kategorija 5, k Uredbi (EU) št. 1308/2013. Cilj je izkoristiti nove priložnosti za širitev trga te vrste proizvoda, ki so ga začeli proizvajati leta 2011. Vendar mora biti na glavni etiketi navedena uporabljena metoda, da je potrošnik seznanjen z načinom proizvodnje.

7. Preoblikovanje oddelka o pogojih staranja

OPIS

S to spremembo se uvajajo nekateri pogoji za staranje vin (dimenzije sodov in datum, od katerega se šteje obdobje staranja).

To vpliva na točko 3(b.2) specifikacije proizvoda in točko 5.1 enotnega dokumenta.

Gre za standardno spremembo, ki spreminja enotni dokument, saj ne vključuje bistvenih sprememb, ker so pogoji enaki tistim, ki so bili predhodno določeni v uredbi. To vključuje le prenos uredbe (ki je zdaj vključena kot notranje pravilo delovanja) v specifikacijo proizvoda, tj. dokument, v katerem so navedene vse tehnične določbe, ki vplivajo na proizvod. Zato ne spada v nobeno od kategorij sprememb na ravni Unije iz člena 14(1) Uredbe (EU) 2019/13.

RAZLOGI

S to spremembo se uvaja oddelek o pogojih staranja, ki je bil vključen le v staro uredbo. Razlog za to je, da so bili vsi tehnični vidiki opredeljeni v specifikaciji proizvoda, ko je bila stara uredba spremenjena.

8. Sprememba omejitev pri postopku vinifikacije

OPIS

Črtani so bili deleži nekaterih sort, uporabljenih v zvrsti.

Ta sprememba vpliva na točko 3(b.2) specifikacije proizvoda in točko 5.1 enotnega dokumenta.

Gre za standardno spremembo, ki spreminja enotni dokument, saj se ne spreminjajo lastnosti in profil proizvoda, ki so rezultat prepleta naravnih in človeških dejavnikov, opisanega v povezavi. Zato ne spada v nobeno od kategorij sprememb na ravni Unije iz člena 14(1) Uredbe (EU) 2019/13.

RAZLOGI

Te omejitve pri postopku vinifikacije se ne štejejo več za potrebne, saj lastnosti vin z ZOP „Cigales“ izhajajo predvsem iz tega, kako so se sorte prilagodile geografskemu okolju in kako je to okolje (podnebje, tla, relief itd.) vplivalo na pridelavo grozdja, in ne iz večjega deleža katere koli sorte.

9. Največji donosi glede na vrsto vina

OPIS

Donos ni več omejen glede na barvo grozdja. Odslej je omejen glede na vrsto vina, ki se prideluje. Za bele in rdeče sorte, ki se uporabljajo za proizvodnjo rdečih vin, je bil določen največji donos 7 000 kg na hektar, za ostale vrste vina, tj. bela vina, vina rosé/claretes in kakovostna peneča vina, pa največji donos 9 000 kg na hektar.

Ta sprememba vpliva na točko 5 specifikacije proizvoda in točko 5.2 enotnega dokumenta.

Gre za standardno spremembo, ki spreminja enotni dokument, saj se ne nanaša na lastnosti proizvoda. Ta posodobitev ne spada v nobeno od kategorij sprememb na ravni Unije iz člena 14(1) Uredbe (EU) 2019/13.

RAZLOGI

Vina rosé in clarete so se na tem območju tradicionalno proizvajala iz zvrsti belega in rdečega grozdja. Parcele so pogosto zasajene z mešanico belih in rdečih sort, zato ni smiselno, da bi se za vsako določila dva različna donosa.

Za to spremembo obstaja tudi tehnična utemeljitev: trenutno na trgu obstaja povpraševanje po lažjih vinih rosé, belih vinih in kakovostnih penečih vinih z manj polnim telesom in z manj strukture. Zato je treba zmanjšati delež alkohola in ekstrakta ter zvišati vsebnost kislin. Če se trgatev opravi prej, da se dosežejo te lastnosti, druge komponente grozdja ne bodo dovolj zrele. Z uporabo večjih količin pa se lahko ti parametri uravnotežijo, ne da bi ogrozili druge komponente, kar zagotavlja, da grozdje dozori do popolnosti.

10. Vključitev sort garnacha tintorera in garnacha blanca ter črtanje razvrstitve na glavne in odobrene sorte

OPIS

Vključeni sta bili dve sorti, razlikovanje med glavnimi in odobrenimi sortami pa je bilo črtano.

Ta sprememba se nanaša na točko 6 specifikacije proizvoda in točko 7 enotnega dokumenta.

Gre za standardno spremembo, ki spreminja enotni dokument, saj se ne nanaša na lastnosti proizvoda. Ta posodobitev ne spada v nobeno od kategorij sprememb na ravni Unije iz člena 14(1) Uredbe (EU) 2019/13.

RAZLOGI

Črtana je bila razvrstitev na glavne in odobrene sorte, ker ni potrebna.

Kar zadeva vključitev sorte garnacha tintorera, se ta sorta neupravičeno ni štela za primerno za kakovostna vina, čeprav se tradicionalno goji na območju za ZOP „Cigales“. Tehnična sredstva vinarn pred 35 leti niso omogočala dobrih postopkov vinifikacije iz te sorte, saj so bila tako dobljena vina preveč groba in tanična, preveč barvita in preveč trpka. Zato so to sorto črtali s seznama odobrenih sort.

Sodobne enološke tehnike pa so razkrile odlike te sorte pri pridelavi kakovostnih vin. Vinarne imajo zdaj na voljo sodobna tehnična sredstva, ki jim omogočajo, da iz sorte garnacha tintorera pridelajo izjemno kakovostna vina, katerih izjemno sadnost in aromatično kakovost današnji potrošniki zelo cenijo.

11. Posodobitev besedila o povezavi

OPIS

Ne gre za bistveno spremembo povezave, temveč za posodobitev besedila celotnega oddelka, da se zagotovi skladnost z drugimi uvedenimi spremembami. Vzročna povezava ni spremenjena.

Ta sprememba se nanaša na točko 7 specifikacije proizvoda in točko 8 enotnega dokumenta.

Gre za standardno spremembo, ki spreminja enotni dokument. Gre le za redakcijsko spremembo, ki ne spada v nobeno od kategorij sprememb na ravni Unije iz člena 14(1) Uredbe (EU) 2019/13.

RAZLOGI

Potrebne so manjše spremembe za uskladitev oddelka o povezavi z drugimi spremembami, uvedenimi v specifikacijo proizvoda.

12. Vključitev izločitvenega pogoja pri istočasni uporabi odstopanja od povečanja donosa in zmanjšanje deleža potencialnega alkohola v grozdju

OPIS

V isti letini ni dovoljeno povečati donos grozdja in zmanjšati njegov delež potencialnega alkohola.

Ta sprememba vpliva na točko 8(b.1) specifikacije proizvoda, ne pa tudi na enotni dokument.

Gre za standardno spremembo, ki spreminja enotni dokument, saj ne vpliva na lastnosti proizvoda. Ta posodobitev ne spada v nobeno od kategorij sprememb na ravni Unije iz člena 14(1) Uredbe (EU) 2019/13.

RAZLOGI

Ta izločitveni pogoj je dodan kot pododstavek 3 točke 8(b.1) specifikacije proizvoda, tako da ni dovoljeno uporabiti odstopanje od povečanja donosa in obenem zmanjšati delež potencialnega alkohola. Ta izločitveni pogoj je bil vključen tudi v staro uredbo, ki je urejala označbo porekla. Podobno kot pri prejšnjih spremembah je treba to zahtevo iz uredbe, v kateri se ne pojavlja več, prenesti v specifikacijo proizvoda.

13. Novo besedilo določb o označevanju

OPIS

Ta oddelek je bil preoblikovan, da je besedilo bolj v skladu z veljavno zakonodajo in da se v skladu s to isto spremembo uvede obveznost, da mora biti na etiketi navedena metoda proizvodnje kakovostnih penečih vin, s čimer se prepreči morebitna zmeda pri potrošnikih. Uveden je bil izraz „fermentado en barrica“ (vrenje v sodu).

Ta sprememba vpliva na točko 8(b.3) specifikacije proizvoda in točko 9 enotnega dokumenta.

Gre za standardno spremembo, ki spreminja enotni dokument, vendar ne vključuje nobene omejitve glede prodaje in ne spada v nobeno od kategorij sprememb na ravni Unije iz člena 14(1) Uredbe (EU) 2019/13.

RAZLOGI

S to spremembo se izboljšujejo pravila o označevanju.

14. Posodobitev oddelka o preverjanju

OPIS:

Določen je nadzorni organ, na katerega je pristojni organ prenesel naloge, in popravljeno je besedilo oddelka o preverjanju.

Ta sprememba vpliva na točko 9 specifikacije proizvoda, ne vpliva pa na enotni dokument.

Gre za standardno spremembo, ki ne spreminja enotnega dokumenta. Ne vpliva na lastnosti proizvoda in ne spada v nobeno od kategorij sprememb na ravni Unije iz člena 14(1) Uredbe (EU) 2019/13.

RAZLOGI

Regulativni odbor za ZOP „Cigales“ je pridobil akreditacijo po standardu ISO/IEC 17065:2012. Po navedeni akreditaciji je kmetijski tehnološki inštitut avtonomne skupnosti Kastilja in León (Instituto Tecnológico Agrario de Castilla y León) na regulativni odbor prenesel naloge, povezane s preverjanjem skladnosti v skladu s členom 116a Uredbe (EU) št. 1308/2013.

Posodobljeno je bilo tudi besedilo oddelka o nalogah nadzora, saj ni več primerno za potrjevanje v skladu s standardom ISO 17065.

ENOTNI DOKUMENT

1. Ime proizvoda

Cigales

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

5. Kakovostno peneče vino

4. Opis vina

1. VINO – BELA VINA IN VINA ROSÉ/CLARETES

KRATEK OPIS

Bela vina

Po videzu so precej bistra in sijoča. So zeleno rumene, slamnato rumene, bledo rumene ali zlato rumene barve.

Po vonju se zaznajo čiste arome (brez napak) iz družine sadja (arome drevesnega sadja, agrumov in/ali rastlin). Če vina zorijo v sodih, sta lahko prisotna začimben vonj in/ali vonj po praženem.

Po okusu so uravnotežena, z ustrezno vsebnostjo kislin in alkoholom. Arome se gibljejo v enakem razponu kot pri vonjanju (drevesno sadje in agrumi in/ali rastline). Lahko so začimbne in/ali imajo vina okus po praženem (vina, ki so bila v stiku z lesom).

Vina rosé/claretes

Po videzu so precej bistra in sijoča. Barva sega od vijolično rožnate, jagodno rožnate in lososne do barve čebulne lupine.

Po vonju se zaznajo čiste arome (brez napak ali neustreznosti) in očitna prisotnost arom iz družine sadja (arome rdečega jagodičja, drevesnega sadja, agrumov in/ali svežih rastlin). Če je bilo vino v stiku z lesom, sta lahko prisotna začimben vonj in/ali vonj po praženem.

Po okusu so uravnotežena, z aromami, ki so enake kot pri vonjanju (rdeče jagodičje, drevesno sadje, agrumi in/ali sveže rastline ter začimbne arome in/ali arome po praženem, če je vino zorelo v sodih).

Fizikalno-kemijski parametri, določeni v tem oddelku, so skladni z omejitvami iz zakonodaje Unije.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 11 Najnižja vsebnost skupnih kislin gramov na liter, izraženih kot vinska kislina Najvišja vsebnost hlapnih kislin (v miliekvivalentih na liter) 10,83 Najvišja vsebnost skupnega žveplovega dioksida (v miligramih na liter) 200

2. Vino – mlada rdeča vina

KRATEK OPIS

Po videzu so med bistrim in sijočim, z odtenki od vijolične do opečnato rdeče.

Po vonju se zaznajo čiste arome (brez napak ali neustreznosti) iz družine sadnega drevja (sveže ali prezrelo črno ali rdeče jagodičje) in/ali rastlin, z začimbnimi aromami in/ali aromami po praženem, če so bila vina v stiku z lesom.

Po okusu so dobro uravnotežena v kislinah, alkoholu, trpkosti in grenkosti. V pookusu se zaznajo podobne arome kot pri vonju.

V vseh primerih so fizikalno-kemijski parametri, določeni v tem oddelku, skladni z omejitvami iz zakonodaje Unije.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 12 Najnižja vsebnost skupnih kislin gramov na liter, izraženih kot vinska kislina Najvišja vsebnost hlapnih kislin (v miliekvivalentih na liter) 10,83 Najvišja vsebnost skupnega žveplovega dioksida (v miligramih na liter) 150

3. Rdeča vina z izrazom „roble“

KRATEK OPIS

Po videzu so med bistrim in sijočim, z odtenki od vijolične do opečnato rdeče.

Po vonju se zaznajo čiste arome (brez napak ali neustreznosti) iz družine sadnega drevja, po praženem in/ali začimbah, značilne za vina, ki so bila v stiku z lesom.

Po okusu se zaznajo uravnotežene arome iz družine sadnega drevja ter arome po praženem in/ali začimbne arome, značilne za vina, ki so bila v stiku z lesom.

(*) Za vina, dana na trg v prvem letu po trgatvi; vina, starana več kot eno leto, ne smejo preseči zgornje meje vsebnosti hlapnih kislin, ki se izračuna na naslednji način: 1 g/l do 10 % vol. in 0,06 g/l za vsako odstotno točko nad 10 %.

(**) V vseh primerih so fizikalno-kemijski parametri, določeni v tem oddelku, skladni z omejitvami iz zakonodaje Unije.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 12 Najnižja vsebnost skupnih kislin gramov na liter, izraženih kot vinska kislina Najvišja vsebnost hlapnih kislin (v miliekvivalentih na liter) 10,83 Najvišja vsebnost skupnega žveplovega dioksida (v miligramih na liter) 150

4. Rdeča vina „crianza“, „reserva“ in „gran reserva“

KRATEK OPIS

CRIANZA:

Po videzu so med bistrim in sijočim, z odtenki od vijolične do opečnato rdeče.

Po vonju se zaznajo čiste arome (brez napak ali neustreznosti) z aromami po praženem in/ali začimbnimi aromami, ki so značilne za les in družino sadnega drevja.

Po okusu so dobro uravnotežena z začimbnim pookusom in/ali pookusom po praženem in/ali sadnim in/ali mineralnim pookusom.

RESERVA:

Po videzu so med bistrim in sijočim, z odtenki od rdeče do jantarne barve.

Po vonju se zaznajo čiste arome (brez napak ali neustreznosti) z začimbnimi in/ali balzamičnimi in/ali sadnimi in/ali mineralnimi notami.

Po okusu so čista in uravnotežena, z začimbnim in/ali balzamičnim in/ali mineralnim in/ali sadnim pookusom.

GRAN RESERVA:

Po videzu so med bistrim in sijočim, z odtenki od rdeče do jantarne barve.

Po vonju se zaznajo čiste arome (brez napak ali neustreznosti) z začimbnimi in/ali balzamičnimi notami.

Po okusu so čista z začimbnim in/ali balzamičnim in/ali mineralnim in/ali sadnim pookusom.

Za vina, dana na trg v prvem letu po trgatvi; za vina, ki se starajo več kot eno leto, vsebnost hlapnih kislin ne presega naslednje zgornje meje: 1 g/l do 10 % vol. in 0,06 g/l za vsako odstotno točko nad to mejo.

(**) V vseh primerih so fizikalno-kemijski parametri, določeni v tem oddelku, skladni z omejitvami iz zakonodaje Unije.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 12 Najnižja vsebnost skupnih kislin gramov na liter, izraženih kot vinska kislina Najvišja vsebnost hlapnih kislin (v miliekvivalentih na liter) 10,83 Najvišja vsebnost skupnega žveplovega dioksida (v miligramih na liter) 150

5. Vina – sladka vina (BELA, ROSÉ/CLARETES in RDEČA)

KRATEK OPIS

— Sladka vina rosé Po videzu so precej bistra in sijoča. Barva sega od vijolično rožnate, jagodno rožnate in lososne do barve čebulne lupine. Po vonju se zaznajo čiste arome (brez napak ali neustreznosti) in očitna prisotnost arom iz družine sadja (arome rdečega jagodičja, drevesnega sadja, agrumov in/ali svežih rastlin). Če je bilo vino v stiku z lesom, sta lahko prisotna začimben vonj in/ali vonj po praženem. Po okusu so uravnotežena, z aromami, ki so enake kot pri vonjanju (rdeče jagodičje, drevesno sadje, agrumi in/ali sveže rastline ter začimbne arome in/ali arome po praženem, če je vino zorelo v sodih). Okus je poln, sladek in strukturiran.

— Sladka rdeča vina Po videzu so med bistrim in sijočim, z odtenki od vijolične do opečnato rdeče. Po vonju se zaznajo čiste arome (brez napak ali neustreznosti) družine sadnega drevja (sveže in/ali prezrelo črno in rdeče jagodičje) in/ali rastlin, z začimbnimi aromami in/ali aromami po praženem, če so bila vina v stiku z lesom. Po okusu so uravnotežena, z ustrezno vsebnostjo kislin in alkohola ter saden pookus, ki je podoben aromam pri vonjanju (arome črnega in rdečega jagodičja, suhega sadja, rastlin), z začimbnimi notami in/ali notami po praženem. Okus je poln, sladek in strukturiran. Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 11 Najnižja vsebnost skupnih kislin gramov na liter, izraženih kot vinska kislina Najvišja vsebnost hlapnih kislin (v miliekvivalentih na liter) 10,83 Najvišja vsebnost skupnega žveplovega dioksida (v miligramih na liter) 200

6. Kakovostno peneče vino (BELO/ROSÉ/CLARETE)

KRATEK OPIS

Po videzu je med bistrim in sijočim, z rumenimi odtenki (od slamnato do zlato rumene), če je proizvedeno iz belega ali rdečega grozdja. Vino je rdeče barve (bledo rožnato do jagodno rožnato), če je proizvedeno iz rdečih ali rdečih in belih sort. Mehurčki so srednje veliki in kronasti s kratkim do srednje dolgim ali srednje dolgim pookusom.

Po vonju se zaznajo čiste arome (brez napak ali neustreznosti) sadja in/ali kvasa.

Po okusu ga zaznamujejo sadne zaznave in dolgotrajne arome suhega sadja in/ali kvasa.

V vseh primerih so fizikalno-kemijski parametri, določeni v tem oddelku, skladni z omejitvami iz zakonodaje Unije.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 9 Najnižja vsebnost skupnih kislin gramov na liter, izraženih kot vinska kislina Najvišja vsebnost hlapnih kislin (v miliekvivalentih na liter) 10,83 Najvišja vsebnost skupnega žveplovega dioksida (v miligramih na liter) 160

5. Enološki postopki

5.1. Posebni enološki postopki

1. Enološki postopki

Posebni enološki postopek

Posebni enološki postopek

Zdravo grozdje z najmanjšim verjetnim deležem alkohola: 10 °Beauméja (bele sorte) in 10,5 °Beauméja (rdeče sorte).

Največji donos pri stiskanju: 72 litrov na 100 kilogramov grozdja.

Sladka vina se proizvajajo z ohranjanjem deleža naravnega sladkorja grozdja s prekinitvijo postopka vrenja z odobrenimi sistemi razen z dodajanjem alkohola.

Kakovostna peneča vina se proizvajajo po kateri koli odobreni metodi.

Pogoji staranja za vina

1.– Vina se morajo starati v registriranih vinarnah v hrastovih sodih z največjo prostornino 330 litrov.

2.– Obdobja staranja za vina, za katera se uporabljajo izrazi „Crianza“, „Reserva“ in „Gran Reserva“, se štejejo od 1. novembra leta trgatve.

2. Enološki postopki

Pridelovalna praksa

Najmanjša gostota zasaditve je 1 000 trsov na hektar za nove zasaditve. Gostota obstoječih zasaditev se ohrani.

5.2. Največji donosi

1. Za proizvodnjo rdečih vin 7 000 kilogramov grozdja na hektar

2. 50,40 hektolitra na hektar

3. Za proizvodnjo belih vin, vin rosé/clarete in kakovostnih penečih vin 9 000 kilogramov grozdja na hektar

4. 64,80 hektolitra na hektar

6. Razmejeno geografsko območje

Geografsko območje ZOP „Cigales“ se razprostira do severnega dela doline Duero na obeh straneh reke Pisuerga. Njegova površina je 574 km2.

Vključuje naslednje občine:

— pokrajina Valladolid: Cabezón de Pisuerga, Cigales, Corcos del Valle, Cubillas de Santa Marta, Fuensaldaña, Mucientes, Quintanilla de Trigueros, San Martín de Valvení, Santovenia de Pisuerga, Trigueros del Valle in Valoria la Buena; ter posestvo, imenovano El Berrocal, omejeno z mejami pokrajine Valladolid, glavno cesto Valladolid–Fuensaldaña–Mucientes in reko Pisuergo. To posestvo je del občine Valladolid;

— pokrajina Palencia: Dueñas.

7. Sorte vinske trte

ALBILLO MAYOR

CABERNET SAUVIGNON

GARNACHA BLANCA

GARNACHA ROJA – GARNACHA GRIS

GARNACHA TINTA

GARNACHA TINTORERA

MACABEO – VIURA

MERLOT

SAUVIGNON BLANC

SYRAH

TEMPRANILLO – TINTA DEL PAIS

VERDEJO

8. Opis povezave

8.1. Vino

Geografsko območje, ki ga pokriva ZOP „Cigales“, je zelo primerno za vinogradništvo: reka Pisuerga vinogradniško območje deli na dva dela, leži pa v bližini srednjega dela reke med zgornjim tokom s hladnim podnebjem in ustjem z zmernim podnebjem. Medsebojni vpliv podnebja in tal prispeva k pridelavi grozdja z zelo uravnoteženimi kislinami in sladkorji. Sorte so zelo primerne za to območje in enološke postopke, ki se izvajajo že več desetletij. To omogoča proizvodnjo zelo uravnoteženih vin.

Druga značilnost je, da 30 % vinogradov uspeva že več kot 60 let. To skupaj z zgoraj navedenimi razmerami omogoča zelo intenzivno in uravnoteženo zorenje, primerno za vina „crianza“.

8.2. Kakovostno peneče vino

Rezultat različnih poskusov v zadnjih letih so peneča vina, ki ohranjajo značilne lastnosti vin na območju in so zelo kakovostna (majhni mehurčki, ki imajo dolg pookus, prisotnost sekundarnih arom itd.). Sorte, ki so značilne za območje (večja prilagoditev), omogočajo proizvodnjo penečih vin, ki so zelo fina in sveža, kar velja za okus in pookus.

Podnebne razmere na območju omogočajo pridobivanje surovine, ki je uravnotežena v vsebnosti kislin, ekstraktu in aromah. To daje vino polnega okusa, ki izravna kisline.

9. Bistveni dodatni pogoji (pakiranje, označevanje, druge zahteve)

Pravni okvir:

v nacionalni zakonodaji

Vrsta dodatnega pogoja:

pakiranje na razmejenem geografskem območju

Opis pogoja:

Stekleničenje vin z ZOP „Cigales“ je eno od ključnih meril za jamčenje lastnosti, pridobljenih med proizvodnjo, in če je ustrezno, postopkom staranja, ko so opredeljene v specifikaciji proizvoda. Zato mora stekleničenje potekati v polnilnicah vinarn, ki so na območju proizvodnje, določenem v tej specifikaciji proizvoda.

Pravni okvir:

v nacionalni zakonodaji

Vrsta dodatnega pogoja:

dodatne določbe o označevanju

Opis pogoja:

Namesto izraza „ZAŠČITENA OZNAČBA POREKLA“ se lahko uporabi tradicionalni izraz „DENOMINACIÓN DE ORIGEN“.

Na nalepki mora biti navedeno leto trgatve, tudi če vina niso starana. Izjema so sladka in kakovostna peneča vina.

Lahko se uporabijo izrazi „CRIANZA“, „RESERVA“ in „GRAN RESERVA“, če vina izpolnjujejo zahteve iz veljavne zakonodaje za te tradicionalne izraze, ter izraza „ROBLE“ in „FERMENTADO EN BARRICA“ (vrenje v sodu), če vina izpolnjujejo zahteve iz veljavne zakonodaje.

Povezava na specifikacijo proizvoda

www.itacyl.es/documents/20143/342640/PCC+DOP+CIGALES+en+vigor_Rev+2.docx/319701e4-ff93-9af2-5b81-7acb4a82fdd4

(1) UL L 9, 11.1.2019, str. 2.